Kerecsend Község Önkormányzata Képviselő-testületének 3/2023. (III.27.) önkormányzati rendelete

a közterületek elnevezéséről, a házszámozás megállapításáról, valamint a házszám- és utcanév táblák elhelyezésének rendjéről

Kerecsend Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. Törvény 143. § (3) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. Törvény 13. § 3. pontjában, valamint az Alaptörvény 32.cikk (1) bekezdés a) pontjában meghatározott feladatkörében eljárva a következőket rendeli el:

1. Általános rendelkezések

1. § (1) A rendelet hatálya Kerecsend község közigazgatási területén minden természetes személyre és székhellyel rendelkező jogi személyre, jogi személyiséggel nem rendelkező gazdasági társaságra, az ingatlan-nyilvántartásban külön helyrajzi számon szereplő ingatlanra és a szabályozási terv által kijelölt területre terjed ki.

(2) Kerecsend község közigazgatási területén közterületet, településrészt elnevezni, azok elnevezését megváltoztatni, házszámot megállapítani, módosítani, emléktáblát elhelyezni csak e rendelet szabályai szerint lehet.

2. Közterületek elnevezésének általános szabályai

2. § (1) Kerecsend községben minden közterületet el kell nevezni. A közterület elnevezése földrajzi helymeghatározásra, a közterületek megjelölésére és a tájékozódás biztosítására szolgál, valamint hagyományt őriz és emléket állít.

(2) A közterület elnevezésére a településrész, utca, tér kialakításának megkezdése előtt kell javaslatot tenni.

(3) Már elnevezett közterület nevének megváltoztatására vagy már kialakított, de el nem nevezett közterület elnevezésére javaslatot tenni bármely Képviselő-testületi ülésen lehet.

(4) A közterület elnevezésének követelményeit a magyarországi hivatalos földrajzi nevek megállapításáról és nyilvántartásáról szóló 303/2007.(XI.14.) Korm. rendelet állapítja meg.

(5) Az elnevezett közterület természetes folytatásaként nyíló új szakasz külön elnevezési eljárás nélkül a már elnevezett közterület nevét veszi fel (meghosszabbítás).

(6) Az utca városrendezés, beépítés vagy más módon történő megszűnésével – külön hatósági döntés nélkül – az utca neve megszűnik.

(7) Közterület elnevezésekor különös figyelemmel kell lenni a helyi hagyományokra, a helytörténeti kutatásokra, a lakosság élő névhasználatára, a magyar nyelv követelményeire, az egyszerűségre és arra, hogy a név a többitől írásban is, hangzásában is jól megkülönböztethető legyen.

(8) A község közigazgatási területén több azonos elnevezésű közterület – ide nem értve az egymás folytatásában lévő, de különböző helyrajzi számon szereplő utakat, utcákat – nem lehet.

(9) Élő személyről közterületet elnevezni nem lehet. Kizárólag vezetéknevet alkalmazni csak akkor szabad, ha a névadó személyiség így ismert vagy az elnevezés egy családról történik.

3. A közterületek elnevezésének eljárási szabályai

3. § (1) A közterületek nevének megállapítása és megváltoztatása Kerecsend Község Önkormányzata Képviselő-testületének hatáskörébe tartozik. Az elnevezésről a Képviselő-testület határozattal dönt.

(2) A közterületnév megállapítását vagy megváltoztatását kezdeményezheti:

a) a polgármester,

b) a helyi önkormányzat képviselője,

c) Kerecsend község közigazgatási területén bejelentett állandó lakcímmel rendelkező állampolgár,

d) Kerecsend község közigazgatási területén ingatlannal, székhellyel, telephellyel rendelkező jogi személy.

(3) A kezdeményezésnek tartalmaznia kell:

a) a kezdeményezés okát (mire irányul: új elnevezésre vagy elnevezés megváltoztatására)

b) az elnevezés megváltoztatásának szükségességét,

c) a javasolt elnevezés indokát,

d) a javasolt elnevezés kapcsolódásának megindokolását a közterület környezetéhez, a településen belüli elhelyezkedéséhez,

e) a javasolt elnevezés településhez kötődését,

f) utalást a helytörténeti vagy egyéb vonatkozásra.

(4) A közterület elnevezésére vagy elnevezésének megváltoztatására vonatkozó javaslatot a Képviselő-testületi döntést megelőzően a helyben szokásos módon legalább 15 napra hirdetmény útján közzé kell tenni.

(5) A (4) bekezdés szerint közzétett hirdetményre érkezett véleményeknek a Képviselő-testület döntésére vonatkozóan nincs kötelező ereje.

(6) A közterület nevének megállapításáról, illetve megváltoztatásáról szóló Képviselő-testületi határozat helyben szokásos módon történő közzétételéről, valamint az alább felsorolt szervek értesítéséről a Jegyző gondoskodik:

a) az érintett ingatlantulajdonosokat (hirdetmény útján)

b) a települési lakcímnyilvántartót helyben

c) a, az érintett ingatlantulajdonosokat,

d) a Heves Vármegyei Kormányhivatal Egri Járási Hivatalát,

e) a Magyar Posta kerecsendi fiókját,

f) az Egri Rendőrkapitányságot,

g) a tűzvédelmi hatóságot,

h) az egri mentőállomást és

i) a közmű szolgáltatókat (ÉMÁSZ, TIGÁZ, Vízművek, UPC, PEVIK Kft.)

4. Közterületnév táblák elhelyezésének szabályai

4. § (1) A közterület nevét a tájékozódást jól segítő közterületnév táblákon kell feltüntetni.

(2) A névtábla elkészítése, kihelyezése, karbantartása és pótlása a jegyző feladata - kivéve a magánutak esetén – költségei pedig Kerecsend Községi Önkormányzatot terhelik.

(3) A névtábla kihelyezéséről az érintett ingatlan tulajdonosát vagy használóját a kihelyezésért felelős a kihelyezés előtt legalább 5 nappal korábban értesíteni köteles.

(4) Az utcák névtábláit a saroktelek kerítésén, ennek hiányában a saroképületen, vagy külön tartószerkezeten kell elhelyezni. Növényzetre közterületnév tábla nem helyezhető el.

(5) A névtábla kihelyezésével érintett ingatlan tulajdonosa vagy használója a névtábla kihelyezését tűrni köteles. Amennyiben a tábla elhelyezésével az ingatlanon kár keletkezik, azt a kihelyezésért felelős szerv köteles megtéríteni.

(6) A névtáblán és annak szélétől 1 méteren belül reklám céljára szolgáló feliratot, táblát, hirdetményt elhelyezni tilos.

(7) A megváltozott utcanevek tábláit a tájékozódás zavartalansága érdekében az elnevezéstől számított egy évig eredeti helyükön kell hagyni, és piros színű, átlós áthúzással kell ellátni. Az új névtáblát az áthúzott régi tábla mellé/felé/alá kell felszerelni. A régi névtáblát egy év múltán az elhelyező szervnek kell eltávolítani.

5. Házszám megállapításának szabályai

5. § (1) Az elnevezett úttal/utcával érintkező, önálló helyrajzi szám alatt nyilvántartott ingatlanokat házszámmal kell ellátni. Ha az ingatlan több úttal/utcával érintkezik a házszámozást az ingatlan közlekedési csatlakozása határozza meg.

(2) A házszámozást új közterület esetén annak keletkezésével, illetve a telekalakítás engedélyezésével egyidejűleg kell elvégezni. Egy közterületi egységen belül több ingatlan azonos számmal nem jelölhető.

(3) A házszámokat az önkormányzat jegyzője

a) hivatalból megindított címkezelési eljárás lefolytatásával,

b) azon ingatlanok esetében, ahol az a) pont szerinti eljárás még nem indult meg, ott a házszám megállapításához jogos érdekkel fűződő személy egyedi kérelme alapján megindított eljárással

határozatban állapítja meg.

(4) Egy teleknek több házszámot adni nem lehet.

(5) A házszám megállapításáról hozott határozat hivatalból megindított címkezelési eljárás esetén hirdetményi úton, egyedi kérelem alapján megindított eljárás esetén az érintett ingatlannal rendelkezni jogosult vagy jogosultak részére postai úton kerül közlésre.

(6) A határozat ellen történő fellebbezés kizárt. A határozatot sérelmesnek tartó fél a határozat felülvizsgálatára irányuló kérelmet nyújthat be a Közigazgatási és Munkaügyi Bírósághoz.

(7) A házszámozást úgy kell megállapítani, hogy a házszámozás növekvő iránya a magasabb rendű utcától kezdődjön. Az utaknál/utcáknál a számozás a növekedés irányába nézve bal oldalon a páratlan, jobb oldalon a páros számokat kell feltüntetni. Ha az út/utca több úthoz/utcához is csatlakozik, akkor a helyi viszonyokat kell figyelembe venni a házszámozás megállapításánál.

(8) A számozást 1-gyel kell kezdeni és a számok kihagyás nélkül emelkednek a közterülethez csatlakozó utolsó ingatlanig.

(9) A házszámozás kialakítása után megosztott ingatlan újraszámozódik oly módon, hogy az újonnan kialakított ingatlan házszáma a megosztott ingatlan házszámának az ábécé betűsorrendjének megfelelő alátöréssel egészül ki.

(10) Az ingatlanok címkezelési eljárásaira vonatkozóan a központi címregiszterről és a címkezelésről szóló 345/2014. (XII. 23.) Korm. rendelet előírásai az irányadók.

(11) A házszámot jelző táblát (a továbbiakban: házszámtábla) az ingatlan utcafronti kerítésére, vagy a ház falára, az utcáról jól látható módon kell az ingatlan tulajdonosának elhelyezni.

(12) A házszámtábla beszerzéséről, kihelyezéséről, szükség szerint cseréjéről és pótlásáról az ingatlan tulajdonosa saját költségén köteles gondoskodni.

(13) A megváltozott házszámok házszámtábláit a tájékozódás zavartalansága érdekében a változástól számított egy évig eredeti helyükön kell hagyni, és piros színű, átlós áthúzással kell ellátni. Az új házszámtáblát az áthúzott régi tábla mellé/alá/felé kell felszerelni. A régi házszámtáblát egy év múltán az ingatlan tulajdonosának kell eltávolítani.

6. Emléktábla állítás rendjére vonatkozó szabályok

6. § (1) A község közterületein emléktábla csak a Képviselő-testület hozzájárulásával helyezhető el.

(2) A műemlék, műemlék jellegű és a helyi védettségű épületeken emléktábla elhelyezéséhez az illetékes műemlékvédelmi hatóság előzetes hozzájárulása is szükséges.

(3) A képviselő-testületi hozzájárulás nélkül vagy a hozzájárulásról szóló határozatban foglaltaknak nem megfelelően elhelyezett emléktáblát a polgármester - az eltávolításra vonatkozó felszólításban megjelölt határidő eredménytelen eltelte esetén - az emléktábla tulajdonosának költségére leszerelteti és elszállíttatja.

7. Vegyes és záró rendelkezések

7. § (1) A házszámtáblával nem rendelkező ingatlan tulajdonosa a jelen rendelet 5. § (11) bekezdésében foglalt tábla-kihelyezési kötelezettségének e rendelet hatályba lépését követő fél éven belül köteles eleget tenni.

(2) A rendelet rendelkezéseit a rendelet hatályba lépésekor folyamatban lévő ügyekben is alkalmazni kell.

(3) E rendelet a hatálybalépést megelőző szabályok alapján megállapított közterület elnevezéseket és házszámok érvényességét nem érinti.

8. § Hatályát veszti a közterületnév megállapításának, a házak számozásának és emléktáblák elhelyezésének szabályairól szóló 5/2014. (VIII.29.) önkormányzati rendelet.

9. § Ez a rendelet a kihirdetését követő harmadik napon lép hatályba.

 Sári László dr. Szász Kata

 polgármester jegyző